觀送迎有感
作者：趙彥端
朝代：宋

paragraphs: 來車去馬何紛綸，城西三日吹沙塵。
道旁鶴立亂青紫，千騎夾轂弓刀陳。
共誇官軍勢雄盛，腰下黄金大邦印。
舊人桃李已成蹊，新尹號令風雲馳。
迎新爭勤送爭遠，相勸行行畏天晚。
西風折柳翠不禁，落日轉旗紅半掩。
別筵淚粉猶霑衣，旌旗畫戟重光輝。
堂前昨夜語離燕，朝來賀厦成懽飛。
江南陌上多芳草，長短亭邊貴人老。
君不見田間有客徒步歸，年比使君白髮少。